Roda de premsa d'Uriel Bertran #jocontinuo #novullpagar (29/04/2012)
Channel: Solidaritat Catalana
Date: 2012-04-29

Bertran: #jocontinuo
El secretari general de Solidaritat, Uriel Bertran, ha comparegut aquest diumenge per valorar l'anunci fet dissabte pel Govern de multar els ciutadans que se sumin a la campanya #novullpagar amb 100 euros. Segons Bertran "CiU ha utilitzat a la desesperada l'última arma que els quedava: l'amenaça" i ha afirmat que "no ens deixarem intimidar ni per CiU ni per Abertis". Per Solidaritat, "el govern de CiU en comptes de posar-se al costat dels ciutadans de Catalunya ha decidit posar-se al costat d'Abertis per pressions de 'la Caixa', a qui CiU deu 21 milions d'euros".

Bertran ha afirmat que "el Govern sap perfectament que han pres una decisió il·legal ja que no hi ha base jurídica ni s'infringeix cap article del reglament de circulació, a més, ho avala el fet que cap membre del Govern ha sortit a fer pública aquesta decisió, no està penjada al web del Govern i no s'especifica l'article que es vulnera del reglament".

El diputat s'ha mostrat convençut que "no arribarà cap multa si ens mantenim ferms i la campanya es manté en els mateixos termes que s'està desenvolupant i demanem a la ciutadania que participi massivament el dia 1 i també el proper dia 20 de maig". "Demostrarem que no tenim por", ha dit, abans d'alertar que "en el cas que arribi una sola multa la nostra resposta serà contundent en defensa dels ciutadans del nostre país i en contra del govern de CiU i de la Caixa: interposarem querelles per prevaricació i abús d'autoritat als membres del Govern, convocarem mobilitzacions contra el Govern per denunciar els seus actes il·legals, iniciarem una campanya a tot el país perquè els ciutadans treguin els seus dipòsits de 'la Caixa', i oferirem assistència jurídica gratuïta a tots els ciutadans que ens ho demanin i farem els recursos necessaris"

FONT: XTVL